CELEX: 62021TN0411
Language: mt
Date: 2021-07-08 00:00:00
Title: Kawża T-411/21: Rikors ippreżentat fit-8 ta’ Lulju 2021 — Alfa Acciai vs Il-Kummissjoni

4.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 401/10
            
         
      Rikors ippreżentat fit-8 ta’ Lulju 2021 — Alfa Acciai vs Il-Kummissjoni
      (Kawża T-411/21)
      (2021/C 401/12)
      Lingwa tal-kawża: it-Taljan
      
         Partijiet
      
      
         Rikorrent: Alfa Acciai SpA (Brescia, l-Italja) (rappreżentanti: D. Fosselard, D. Slater u G. Carnazza, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  — (i)
               
               
                  tikkundanna lill-Unjoni Ewropea, irrappreżentata mill-Kummissjoni, tħallas l-interessi moratorji fuq l-ammont ta’ EUR 7 175 000 bir-rata ffissata mill-Bank Ċentrali Ewropew (BĊE) għat-tranżazzjonijiet prinċipali ta’ rifinanzjament tiegħu, fis-seħħ fl-ewwel jum kalendarju tax-xahar ta’ skadenza, miżjud bi tliet punti u nofs perċentwali, għall-perijodu inkluż bejn id-9 ta’ Marzu 2010 u l-14 ta’ Novembru 2017, bit-tnaqqis tal-interessi li jammontaw għal EUR 260 968,15, diġà rċevuti mir-rikorrenti, u b’hekk għal ammont ugwali għal EUR 2 222 073,29, jew, sussidjarjament, għall-pagament tal-interessi moratorji kkalkolati bir-rata li l-Qorti Ġenerali tqis xierqa;
               
            
                  — (ii)
               
               
                  tikkundanna lill-Unjoni, irrappreżentata mill-Kummissjoni, tħallas l-interessi moratorji fuq l-ammont mitlub fil-punt (i) preċedenti, għall-perijodu inkluż bejn l-14 ta’ Novembru 2017 u d-data tal-pagament effettiv, bir-rata ffissata mill-BĊE għat-tranżazzjonijiet prinċipali ta’ rifinanzjament tiegħu, fis-seħħ fl-ewwel jum kalendarju tax-xahar ta’ skadenza, miżjud bi tliet punti u nofs perċentwali jew, sussidjarjament, għall-ħlas tal-interessi moratorji kkalkolati bir-rata li l-Qorti Ġenerali tqis xierqa;
               
            
                  — (iii)
               
               
                  sussidjarjament fir-rigward tal-punt (ii) preċedenti, tikkundanna lill-Unjoni, irrappreżentata mill-Kummissjoni, tħallas l-interessi moratorji fuq l-ammont imsemmi fil-punt (i) għall-perijodu inkluż bejn it-2 ta’ Marzu 2021 u d-data tal-pagament effettiv, bir-rata ffissata mill-BĊE għat-tranżazzjonijiet prinċipali ta’ rifinanzjament tiegħu, fis-seħħ fl-ewwel jum kalendarju tax-xahar ta’ skadenza, miżjud bi tliet punti u nofs perċentwali, jew, sussidjarjament, bir-rata li l-Qorti Ġenerali tqis xierqa;
               
            
                  — (iv)
               
               
                  barra minn hekk, jew sussidjarjament, tannulla l-Komunikazzjoni tal-Kummissjoni tat-30 ta’ April 2021 Nru ta’ Riferiment Ares(2021) 2904247;
               
            
                  — (v)
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv ibbażat fuq talba għal kumpens tad-danni relatati mal-eżekuzzjoni żbaljata, min-naħa tal-Kummissjoni, tas-sentenza tal-21 ta’ Settembru 2017, Ferriera Valsabbia et vs Il-Kummissjoni (C-86/15 P u C-87/15 P, EU:C:2017:717), bi ksur tal-ewwel paragrafu tal-Artikolu 266 TFUE u tal-Artikolu 41(3) tal-Karta tad-Drittijiet Fundamentali tal-Unjoni Ewropea.
                  F’dan ir-rigward jiġi rrilevat li l-Kummissjoni ma ħallsitx l-interessi moratorji kollha relatati mas-sanzjoni rrimborsata b’riżultat tas-sentenza.
               
            
                  2.
               
               
                  It-tieni motiv, ibbażat fuq talba għall-annullament, abbażi tal-ksur u tal-applikazzjoni żbaljata tal-Artikoli 266 u 296 TFUE. Ksur u applikazzjoni żbaljata tal-Artikolu 46 tal-Istatut tal-Qorti tal-Ġustizzja tal-Unjoni Ewropea. Nuqqas ta’ motivazzjoni għall-ittra tal-Kummissjoni tat-30 ta’ April 2021. Żball ta’ liġi u żball manifest ta’ evalwazzjoni.
                  F’dan ir-rigward jiġi rrilevat li l-ittra li permezz tagħha l-Kummissjoni rrifjutat li tħallas l-interessi moratorji lir-rikorrenti hija nieqsa minn motivazzjoni xierqa u tikser il-prinċipji fil-qasam tal-preskrizzjoni.
               
            
                  3.
               
               
                  It-tielet motiv, ibbażat fuq talba għal annullament, abbażi tal-ksur u tal-applikazzjoni żbaljata tal-Artikolu 266 TFUE u tar-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (1).
                  F’dan ir-rigward jiġi rrilevat li l-Artikolu 85a(2) tar-Regolament tal-Kummissjoni (KE, EURATOM) Nru 2342/2002 tat-23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolamenti Finanzjaru li jgħodd għall-baġit ġenerali tal-Komunitajiet Ewropej (2), invokat mill-Kummissjoni fl-ittra tagħha tat-30 ta’ April 2021, ma kienx iktar fis-seħħ fil-mument tar-rimbors tas-sanzjoni, u b’hekk ma kien iktar applikabbli.
               
            
         (1)  ĠU 2012, L 362, p. 1.
      
         (2)  ĠU Edizzjoni Speċjali bil-Malti, Kapitolu 1, Vol. 4, p. 145.